A műsor minden évben november 7-én, a nagy októberi szocialista forradalom évfordulójának egykori ünnepnapján, vagy akörüli napokon hangzott el a Petőfi Rádióban, általában két részben. A felvételt néhány nappal korábban a Pesti Vigadóban rögzítették, közönség előtti hangversenyen. A produkcióban egyébként a dalok versengtek egymással. A hangversenysorozat a zenei stílusok széles skáláját vonultatta fel: magyar könnyűzenei előadók, színészek, country-, folk- és rockzenekarok, sőt, opera- és operetténekesek mutattak be magyar nyelvre lefordított szovjet táncdalokat. Az 1983-as és 1984-es eseményről néhány dal megjelent kislemezen, az 1987-ben pedig az addigi rendezvények dalaiból egy kazettaválogatást adtak ki, "Slágerbarátság ’87" címmel.